33. schôdza NR SR - 6.deň - B. popoludní
Dátum: 2025-04-02
Poslanec: Krátky, Rastislav (SLOVENSKO)
Druh vystúpenia: Vystúpenie v rozprave

121-2 Takže ja si želám, aby slintačka a krívačka čo najrýchlejšie zmizla zo Slovenska, vyriešili sme túto situáciu, rád by som bojoval politicky na iných frontoch a nezískaval tu politické body. Ale to, čo robíte vy, to, čo robíte vy aj s legislatívnym procesom, tak to treba povedať pri diskusii o skrátenom legislatívnom konaní. Toto je ôsme, ktoré si ja osobne pri svojom počítaní toho, s čím vy chodíte do parlamentu pripisujem, že je dôvodné. 43 ste sem doniesli legislatívnych skrátených konaní, ktoré neboli odôvodnené, museli ste to opravovať, jednoducho máte veľmi zlú kvalitu legislatívneho procesu. No ale teraz k tomuto, prečo hovorím, že to prišlo neskoro. Tak zoberme si, že v tom Kisbajcsi sa to potvrdilo na maďarskej strane 7. marca, 7. marca. Štrnásteho prvýkrát evidujem, že minister Takáč k tomu vystúpil a začal o tom komunikovať. Však veľmi dobre viete, že prečo až štrnásteho, lebo medzitým bolo MDŽ a on musel proste venovať plnú pozornosť ružičkám a kytičkám. Taká je pravda, to si treba povedať. Štrnásteho bola prvá tlačovka, 18. marca bolo prvé podozrenie na našej strane, išli vzorky do Zvolena. Vy si myslíte, že kedy boli vyhodnotené? V ten deň, devätnásteho, to bol utorok, odobrali vzorky, v stredu nevyhodnotili. Vo štvrtok vyhodnotili vzorku, dva dni na to, čo sme už vedeli, že sa to tu môže objaviť, že máme byť v plnom nasadení, že to laboratórium to má očakávať a má poskytnúť odpoveď obratom, pretože to je kľúčová informácia, že máte tento vírus na našej strane. V piatok o tom informovali médiá, čiže veterinári sa to dozvedeli z televízie skorej ako od ústredného riaditeľa. Na webe ústrednej správy nebolo nič. Najväčší problém bolo s chrústom a potom v sobotu prvýkrát vyšla informácia, že tu máme slintačku a krívačku a v nedeľu išiel prvý prípis veterinárom o opatreniach, čo presne majú robiť. Päť dní od odobratia vzorky. Potom postupne tak slabo nabiehali opatrenia, že som ja sám musel upozorňovať ministra na to, že tuto máte síce zavedené opatrenia, ale nemáte tam ľudí, ktorí by to vyžadovali, nemáte tie rohože na hraniciach, a to nebolo jeden prípad, ale vám to strieľalo kade kde s tými opatreniami. A očakával som, že keď začne schôdza Národnej rady a dám sem uznesenie o slintačke a krívačke, ktoré som hneď podal ako prvý poslanec a veľmi pozorne som si odpustil to, aby som začal s tou kritikou a neútočil na ministra, ale chcel som hovoriť o opatreniach, aké sa zavádzajú, aké sa zaviedli, čo sa ešte plánuje, aby som konštruktívne prispel. A to, že to nehovorím len tak, môžete vidieť aj z toho, že som na výbore, na ktorý som mimochodom čakal, až na štvrtý pokus sa dokázal otvoriť výbor pre pôdohospodárstvo, pretože minister musel ísť najprv si robiť piár kampaň do média, potom zase mal krízový štáb, to by som dokázal ešte pochopiť, až potom na štvrtýkrát prišiel a z hodiny, ktorú sme mali na to, aby sme mu mohli adresovať to, čo my máme, aké informácie z regiónov, to, čo my by sme mu chceli povedať, aby zvážil, aby doniesol na ústredný krízový štáb, nám nechal 20 minút. Dvadsať minút sme tam mali všetci na diskusiu o tom, že v akom stave sú opatrenia o slintačke a krívačke, na to, aby sme tomu čelili. Tak dobre, povedal som si, že prehliadnem, prekusnem, idem ďalej, vyzval som aj tajomníka, aj ministra, aj ústrednému som išiel podať ruku a povedal som mu, toto, toto vidím, ste medzi dvermi, letíte na ústredný krízový štáb, spravím to, že vám to pošlem mailom. Do toho mailu poslal som viac ako 12 vecí z toho výboru hneď výstup, že čo by som ešte odporúčal na zváženie, čo nevidím, čo mám spätnú väzbu z veterinárov, s ktorými buď komunikujem, alebo sa mi ozvali iniciatívne, že ešte treba zaviesť, čo ešte vidia, kde je priestor, dvanásť opatrení v tú ranu som poslal. Napísal som tam, poprosím vás, hneď ako to dostanete, len mi potvrďte, že ste to dostali. Však ja vám nehovorím, že musíte, však aspoň, len ide mi o to, zvážte to tam. Doteraz nemám odpoveď. Týždeň, proste ste sa na to úplne vykašlali, prepáčte. Ale tí ľudia, alebo ja neviem, nejaký administrátor, tajomník toho ústredného krízového štábu, ja neviem, ako máte zvládnuté, nezvládnuté procesy. My by sme aj chceli konštruktívne pristúpiť k tomu aj nejako inak, ako len že podporíme, podporíme toto skrátené legislatívne konanie. Pretože áno, treba ho, netreba len toto jedno, tam tých opatrení treba viacej. A ja vystupujem konštruktívne každý jeden deň, keď upozorňujem a všímam si situáciu u poľnohospodárov. A dávam vedieť, čo ešte by mohli robiť aj z môjho osobného pohľadu. Nech idú aj nad rámec opatrení, pokiaľ sa to u nich dá, je to únosné, vedia to zabezpečiť. Pretože toto nie je vec, ktorú my opozícia chceme zneužívať. Presne opačne, chceme konštruktívne hovoriť. Sledujem aj viacerých kolegov opozičných, ako to neustále hovoria a ja tiež využijem ten moment a ten čas, aj tento priestor aj z tohto miesta, dodržujte, prosím, opatrenia. Prosím, áno, zabezpečte sa. Keď tomu nerozumiete, už teraz konečne minister spustí infolinku. Česi nemajú ani jeden prípad, týždeň dozadu ju spustili. Informačnú kampaň išli oveľa skorej. Potom neviem či, ako sa k tomu minister dostal, to je úplne jedno, ale konečne on to nasadil. Po tom, ako sme tu už mali 25 dní slintačku a krívačku, tak sa dopracovali k tomu, že majú robiť nejakú brožúru a že majú zriadiť infolinku. A to nie 7. marca bol ten čas, kedy to mal spustiť, 10. januára, keď to mali Nemci, mali spozornieť na ministerstve a nachystať si aspoň prvú ranu vecí, ktorú by spustili. Nič, nič nebolo poču, o ničom sme nepočuli, len my, čo sme to pozorovali, že čo sa deje v zahraničí a našťastie som sa potešil, že tam to Nemci zvládli, hneď to tam udusili, nešírilo sa to ďalej. Dneska zisťujem, že tu máme prvé skrátené legislatívne konanie, nejakú prvú diskusiu, keď teda nerátam nejakú ozvenu, ktorá odznela pri voľbe nového predsedu výboru. Prvýkrát môžme hovoriť o tomto probléme na pôde Národnej rady v pléne, a to si myslím, že by si zaslúžilo teda oveľa väčšiu pozornosť. Takže, áno, opatrenia treba dodržiavať. Ja osobne aj za nás, máme ďalšie veci, ktoré sme ochotní, aj chceme ponúknuť ministrovi na to, aby ich zvážil krízový štáb, aby nasadil sily a prostriedky na to, aby sa to zvládlo. Toto skrátené legislatívne konanie vítame a podporíme ho, kiež by ich prišlo teraz viacej. Kiež by ste zaradili to moje uznesenie, ktoré som chcel na túto schôdzu k opatreniam slintačky a krívačky. Už sme dávno mohli spoločne komunikovať, aj to je inak, tak to je ináč tiež akože na zamyslenie z vašej strany, že tak my deklarujeme, že chceme podporiť hoc vašu aktivitu, s ktorou čelíte, preto, aby sme tých farmárov chránili, tie zvieratá chránili. A viete, kto je troll v tejto situácii? Kolega z vašich radov. Ten trolluje ministra na výbore, háda sa s ním, chodí na ústredný krízový štáb a snaží sa komunikovať nejaké opatrenia a v podstate tým vyvoláva informačný chaos. A teraz sa nevyjadrujem k téme, ktorú chcel riešiť. Ale sám dal, v sobotu teraz, myslím, to bolo, falošné správy von cez svoju sociálnu sieť. Tisíce ľudí v podstate informoval o veci, ktorá vôbec nebola pravda, zaviedol ich. Takže kolegovia, zreflektujte tie svoje opatrenia, hlavne tlačte aj vy na ministrov. My naňho všetkými prostriedkami, ktoré máme, tlačíme. Nie preto, aby sme mu bránili v práci, ale aby sme mu pomohli, aby sme pomohli nie ani tak jemu, ako tým farmárom, poľnohospodárom, tým chovateľom to zvládnuť. Len prosím vás, nevyhýbajte sa tejto téme a pritlačte naňho, aby sa to otvorilo doširoka, lebo to chytá za chvost. Ďakujem veľmi pekne.